PRIPREMA PACIJENTA ZA VIŠEDNEVNO INTEZIVNO VIDEO EEG MONITORIRANJE

Pacijenti upućeni na pretragu dužni su na Kliniku dostaviti nalaz neurologa koji ih je uputio na višednevni intezivni video EEG monitoring te dva kontakt broja. Pacijent se poziva od strane medicinske sestre/ tehničara za dogovor oko termina. Prethodno liječnik neurolog, koji uputi pacijenta, istog upozna s pretragom. Pri telefonskom razgovoru medicinska sestra/ tehničar pacijentu objasni detaljnu pripremu za pretragu i upute kako postupati i što je sve potrebno donijeti, te istu pošalju pismenim putem.

**Priprema za pretragu obuhvaća:**

* Detaljno pranje kose dan prije dolaska na pretragu, isključivo šamponom ( na kosu se prije pranja, poslije pranja ne smije ništa stavljati, niti u toku pranja se ne smije koristiti ništa osim šampona)
* Ujutro prije dolaska pacijent ne smije popiti terapiju (po dolasku pacijentu se rade krvne pretrage koje uključuju koncentraciju lijeka u krvi)

**Na dan dolaska na pretragu potrebno je dostaviti:**

* Uputnicu za hospitalizaciju na Klinici za neurologiju od strane liječnika opće prakse
* Osobnu i zdravstvenu iskaznicu (potrebno za prijavu na odjel)
* Sve stare nalaze koje pacijent posjeduje od pedijatrijske dobi
* Svu terapiju koju koristi u originalnom pakovanju (da se vidi točno naznačen naziv lijeka, doza, te rok trajanja)

**Savjet:** ne nosite veću količina novca, nakit i ostale vrijedne stvari. Dozvoljeno je koristiti mobitel, laptop, te čitati, pisati i slično.

Po dolasku pacijentu se izmjeri RR, TT, uradi EKG i krvne pretrage, te plasira intravenska kanila. S pacijentom medicinska sestra/tehničar obavi informativni razgovor, odnosno detaljno mu se objasni korist, svrha i rizici pretrage video EEG monitoringa. Obrazac po kojemu se pacijentu objašnjava naziva se Informirani pristanak, isti obrazac pacijent potpiše kao suglasnost da je pristao na pretragu. Također, pacijent potpiše i Informirani pristanak o suglasnosti za korištenje snimljenih video EEG podataka. U slučaju maloljetnosti pacijenta (iznimne situacije), te nemogućnosti pacijenta da razumije upute i objašnjenja (kod osoba s intelektualnom onesposobljenošću), razgovor o Informiranom pristanku se obavlja s roditeljem ili skrbnikom te oni isti potpisuju.

Nakon što pacijent potpiše Informirane pristanke medicinska sestra/tehničar lijepi EEG elektrode, te preko istih stavlja zavoj u obliku kape kao zaštitu elektroda od spadanja. Snimanje obavlja medicinska sestra/ tehničar u toku 24 sata, pet dana ili duže u slučaju potrebe što odredi liječnik neurolog. Za cijelo vrijeme trajanja snimanja uz uređaj i pacijenta dežura medicinska sestra/ tehničar. Pacijentu se za potrebe snimanja, odnosno provociranja napada, za što bolje uspostavljanje dijagnoze, smanjuje ili potpuno isključi terapija. Snimanje se obavlja u krevetu uz podignute zaštitne ograde. U toalet pacijent ide uz pratnju medicinske sestre/tehničara.

Tijekom napada, medicinska sestra/tehničar pacijentu osigura sigurnost, sklone se potencijalni predmeti, opasni po pacijenta i otkrije pacijenta u potpunosti. Nakon toga medicinska sestra/ tehničar započinje testiranje pacijenta. Pri testiranju ispituje se pacijentova orijentiranost u vremenu i prostoru, mogućnost raspoznavanja predmeta, svjesnost, izvršavanje naredbi. Prati se i izgled kože, reakcija oba oka i zjenica, disanje, salivacija, te secesus urina i stolice. Testiranje se vrši i po završetku napada, sve dok pacijent ne bude potpuno orijentiran.

Bilježi se vrijeme početka i završetka napada. Također se bilježi i svaka reakcija tijekom i nakon napada i vrijeme potpunog oporavka. Tijekom napada medicinska sestra/ tehničar dužna je osigurati pacijentu dovod kisika u slučaju potrebe, te dati intravensku ili intramuskularnu terapiju, po nalogu liječnika neurologa.

Prije odlaska kući, medicinska sesttra/ tehničar pacijentu skida kapu načinjenu od zavoja i elektroda, te mu u slučaju promijene terapije osigura lijekove za taj dan, odnosno dok pacijent ne dokupi što je potrebno.

Medicinska sestra/ tehničar pacijenta po otpustu također uputi u dalje mjere opreza za narednih nekoliko dana. Nadležni liječnik neurolog dadne detaljne upute vezano za terapiju antiepilepticima osobito u slučaju korekcije ranije terapije ili ukoliko je došlo do promijene dijagnoze (npr. ukoliko je pacijent primljen na video EEG monitoriranje pod dijagnozom epilepsije, a kod otpusta je postavljena dijagnoza psihogenih ne-epileptičkih napadaja).